Europski parlament usvojio je izvješće zastupnice Ruže Tomašić o višegodišnjem planu za malu plavu ribu u Jadranu.

Izvješće je usvojeno s 342 glasa za, 295 protiv i 24 suzdržanih.

– Drastične kvote su srušene, neće biti devastirajućeg učinka na naše ribarstvo i prerađivačku industriju – objavila je Ruža Tomašić na Twitteru.

USPJELI SMO! @Europarl_HR usvojio je moje izvješće o Višegodišnjem planu za malu plavu ribu u Jadranu! Drastične kvote su srušene, neće biti devastirajućeg učinka na naše ribarstvo i prerađivačku industriju. @EP_Zagreb pic.twitter.com/YZfEcfoWsA — Ruža Tomašić (@RuzaTomasic) November 13, 2018

- Znala sam da će biti tijesno, ali uspjeli smo! Parlament je bio posljednja crta obrane i zahvaljujući napornom radu zaustavili smo štetan prijedlog Komisije koji bi imao devastirajući učinak na hrvatsko ribarstvo, industriju prerade, tunogojilišta, ali i priobalne zajednice koje žive od toga - izjavila je zastupnica Tomašić po usvajanju izvješća.

Tomašić je pojasnila da bi uvođenje kvota prema zahtjevu Komisije ograničilo izlov na cijelom jadranskom području na 50,000 tona ribe, dok trenutno samo Hrvatska lovi oko 60,000 tona, a ukupno se u regiji ulovi oko 100,000 tona ribe.

- Ne mogu vjerovati da bi Europska komisija predložila nešto što ima užasno negativne učinke na europsku ekonomiju, smanjuje domaću proizvodnju i dovodi do gašenja poslova, a u isto vrijeme povećava uvoz i jača treće zemlje na štetu država članica. Parlament je tome rekao odlučno "ne" i sad nam slijedi trijalog na kojemu će se tražiti kompromis - dodala je Tomašić.

Na parlamentarnoj raspravi o izvješću zastupnice Tomašić u ponedjeljak došlo je do velikog razilaženja u stajalištima između predstavništva Komisije i klubova zastupnika. Zastupnica Tomašić tom je prilikom naglasila kako je konačni cilj i jedne i druge strane zaštita ribljeg fonda, no kako je na putu do tog cilja potrebno odoljeti rješenjima koja bi imala katastrofalne posljedice na gospodarstvo.

- Višegodišnji plan mora biti utemeljen na praksama koje dokazano funkcioniraju, a ne na nečijim političkim željama - ustvrdila je Tomašić na raspravi.

Po prihvaćanju izvješća, Tomašić je izjavila kako smatra da je Komisija zastupala financijske interese dviju velikih tvrtki koje žele uvoziti ribu iz trećih zemalja. Europska je komisija lobirala za kvote koje nije prihvatila nijedna od država članica na koje bi se višegodišnji plan trebao odnositi. Karmenu Vella, povjerenik Europske komisije, tijekom rasprave je istaknuo da su amandmani Odobra za ribarstvo zabrinjavajući za Komisiju te da će bez uvođenja kvota za izlov doći do kolapsa stokova u roku od jedne do tri godine. Zastupnica Tomašić je u povredi Poslovnika prije samog glasovanja kritizirala način na koji se Komisija upliće u rad Parlamenta te je pozvala zastupnike da glasuju sukladno volji građana i dionika uključenih u ovaj proces, a ne Komisije.

Voditeljica hrvatske EPP/HDZ delegacije u Europskom parlamentu i članica Odbora za okoliš, javno zdravlje i sigurnost hrane (ENVI) Dubravka Šuica sudjelovala je u glasovanju. Iz njenog ureda poručili su da o ulovu male plave ribe u Republici Hrvatskoj ovisi cjelokupna industrija prerade ribe i uzgoja tuna, a Višegodišnji plan upravljanja izravno utječe na budućnost ribolova male pelagične ribe u Hrvatskoj.

- Ovo je prilika za naglasiti da sam podržala ovo Izvješće izvjestiteljice Ruže Tomašić i svih onih koji su radili na njemu u Odboru za ribarstvo. Ova tema je vrlo važna za Jadran, a samim time posebno važna za moju Hrvatsku. Direktiva će bitno urediti odnose u malom plavom ribarstvu. Ulov male plave ribe je vrlo važan i o njemu ovisi i ulov tuna u Republici Hrvatskoj, a to čini veliki dio našeg ribarstva i ribarskog sektora - rekla je Šuica na sjednici.

Međutim, Šuica nije podržala prijedlog Europske komisije da se u Višegodišnji plan za Jadransko more uvrsti niz mjera kojima bi se uređenje ribolova u Jadranskom moru provodilo putem određivanja ukupne ulovne količine i uvođenja sustava kvota i tzv. Biomass Escapement Strategy. Trenutno se na cijelom prostoru Mediteranskog mora, uključujući i naše Jadransko more, primjenjuje Plan upravljanja Opće Komisije za ribarstvo Sredozemlja.

Navedeni Plan upravljanja temelji se na regulaciji ribolovnog napora i kapaciteta kroz prostorno-vremensku regulaciju i ograničenje broja ribolovnih dana po plovilu, a bilo kakva promjena upravljanja izazvala bi poremećaj na tržištu Europske unije te ribarski sektor dovela u neravnopravni položaj, poručuju iz ureda Dubravke Šuice. Također, prijedlog Europske komisije mogao bi ugroziti preko deset tisuća radnih mjesta u Hrvatskoj, a njime bi bila zahvaćena plivaričarska flota, riboprerađivačka industrija i uzgajatelji tune, dodaju.

- Radi se o tome da smo usvojili kojim slučajem Strategiju za iskorištavanje biomase (Biomass Escapement Strategy), da bismo izgubili oko deset tisuća radnih mjesta u Hrvatskoj, što nikako u ovom trenutku ne odgovara. Ovo Izvješće posjeduje i naglašeni socio-ekonomski značaj, što nam je izrazito bitno jer želimo zadržati znanja i vještine hrvatskih ribarica i ribara u našem ruralnom i priobalnom području. Te se vještine prenose s koljena na koljeno i vrlo je važno imati tu nematerijalnu vrijednost koja postoji uz jadransku obalu i koja nam je neprocjenjiva i to je jedan od razloga zašto sam svim srcem podržala ovu Uredbu - naglasila je Šuica.

I europarlamentarac Ivan Jakovčić (IDS/ALDE) na plenarnoj je sjednici podržao izvješće.

- Podržavam izvješće kolegice Ruže Tomašić jer to izvješće ide u korist ljudi koji se bave ribarstvom na Jadranu. Uvođenje kvota za malu plavu ribu, što predlaže Europska komisija, je neprihvatlivo i štetno za naše ribarstvo“, kazao je Jakovčić. “U svojstvu izvjestitelja za Jadransko-jonsku strategiju Europske unije podsjećam da je u toj strategiji ribarstvo jedan od stupova razvoja makroregije. Postavlja se pitanje kakav bismo “plavi rast” imati na Jadranu primijeni li se politika kvota kakvu predlaže Europska komisija”, upozorio je zastupnik IDS-a. “Oko te teme postignut je, rekao bih, povijesni dogovor hrvatskih, talijanskih i slovenskih ribara, Ne sjećam se je li oko bilo koje druge teme postignuto takvo zajedništvo - istaknuo je Jakovčić i pozvao Europsku komisiju “da uvaži tu činjenicu te da se prihvati politika koja će ići u korist ljudi koji žive od ribe i ribarstva na Jadranu".

- Ti ljudi sigurno dobro promišljaju o svojoj budućnosti i o iskorištavanju stokova plave ribe. Razumijem stajališta nekih kolega zastupnika koji se zalažu za sustav kvota na Jadranu, ali ne smijemo ići protiv ribara i prerađivača ribe”, zaključio je Jakovčić.

>> Pogledajte i video Junckera kako 'šalje pusu' Plenkoviću